奉送中濟經略侍郎赴鎮慶州得元字
作者：王欽臣
朝代：宋

paragraphs: 遠馭寡上策，羈縻有前言。
平生徙戎論，感慨江應元。
家世近三河，遊歷多塞垣。
誰言一方面，十載滯上恩。
前日詔書下，旌麾方及門。
部曲已稍集，始知旗鼓尊。
邊書尚羽急，戍卒仍雲屯。
東山舊部落，自昔爲牆藩。
銛鋒固可用，內實須禾虋。
胸中自有策，肯爲淺見論。